****

*สกู๊ปข่าวประชาสัมพันธ์*

**“ฟ้าทะลายโจร-กระชายขาว” สมุนไพรตอบโจทย์คนรักสุขภาพยุคโควิด**

**สวนมาลีปรับตัวตามเทรนด์ แปรรูปผลิตภัณฑ์คุณภาพ กระจายรายได้ ช่วยชุมชนฝ่าวิกฤติ**

ท่ามกลางการแพร่ระบาดของโควิด 19 ที่ยืดเยื้อและทวีความรุนแรง ผู้คนมีความกังวลเกี่ยวกับสุขภาพมากขึ้น “สมุนไพร” กลายเป็นเทรนด์มาแรง โดยเฉพาะ “ฟ้าทะลายโจร” และ “กระชายขาว” ที่ความต้องการเพิ่มขึ้นอย่างรวดเร็ว เนื่องจากใบฟ้าทะลายโจร มีสาร “แอนโดรกราโฟไลด์” (Andrographolide) สามารถช่วยยับยั้งการแพร่เชื้อโควิด 19   
ในผู้ป่วยอาการไม่รุนแรง และมีส่วนช่วยในการป้องกันปอดอักเสบ ขณะที่กระชายขาวมีสรรพคุณในเรื่องการสร้างเสริมภูมิคุ้มกัน ซึ่งถือเป็นโอกาสทางธุรกิจครั้งสำคัญของผู้ประกอบการ หรือชุมชนที่แปรรูปผลิตภัณฑ์สมุนไพรไทย

**พี่เอ๋ หรือ “สุรัตน์ เทียมเมฆา” เจ้าของสวนมาลี จ. กาญจนบุรี** ชุมชนในโครงการพลังชุมชน   
ที่สนับสนุนโดยเอสซีจี ที่เป็นนักแปรรูปสมุนไพรฝีมือดี ไม่พลาดที่จะคว้าโอกาสจากวิกฤติในครั้งนี้ โดยนอกจากขายสมุนไพรสดแล้ว ยังปรับตัวอย่างรวดเร็วหันมาแปรรูปฟ้าทะลายโจรและกระชายขาว ทั้งอบแห้ง บดผง พร้อมดื่ม และอัดแคปซูล ตอบโจทย์คนห่วงใยสุขภาพยุคโควิด 19 สามารถถสร้างยอดขายเพิ่มรายได้ให้ธุรกิจและชุมชนเครือข่ายเดินหน้าได้ต่อโดยไม่สะดุด *“วิกฤติโควิดรอบนี้ต้องปรับตัวเยอะมาก แต่พี่ไม่ยอมแพ้กลับมาตั้งหลักใหม่ ยิ่งอยู่ที่สูง เมื่อตกลงมาแล้วจะบาดเจ็บ ถ้าอยู่กับที่ไม่ลุกขึ้นมาเลยก็จะอยู่เท่านั้น ซึ่งนักแปรรูปอย่างพี่ ยอมไม่ได้ พี่ยอมให้ของเสียไม่ได้ เพราะโอกาสมีอยู่เยอะแยะไปหมดเลย ถ้าเรารู้จักมองหาและไม่ยอมแพ้ ทุกคนเล่นโทรศัพท์กันหมด ก็เล่นให้เกิดประโยชน์   
เมื่อโพสต์และมีกระแสกลับมา ก็เอามาใช้ประโยชน์ ลูกค้าเป็นคนถาม เราไม่ต้องคิดเลยว่าต้องขายอะไร แค่ปรับตามความต้องการของลูกค้า”*

พี่เอ๋ เล่าว่า ทำการเกษตรต้องวางแผน อะไรเป็นกระแสก็ต้องตาม เพราะไม่เช่นนั้นจะเจอทางตัน ซึ่งโควิดระลอกสามนี้ สมุนไพรเป็นที่ต้องการของตลาดมาก โดยเฉพาะฟ้าทะลายโจรและกระชายขาว จึงปรับตัวนำสมุนไพรทั้งสองอย่างนี้มาแปรรูปขาย มีทั้งขายเป็นต้น เหง้า นำมาอบแห้ง แปรรูปบดผง อัดเม็ด รวมทั้งทำเป็นแคปซูลด้วย ที่สำคัญการต่อสู้กับวิกฤติในครั้งนี้ ไม่เป็นทางรอดของคนเพียงคนเดียว ยังมีเครือข่ายในโครงการพลังชุมชนที่สนับสนุนโดยเอสซีจี ซึ่งเข้ามาอบรมให้ความรู้ ทั้งเรื่องการผลิตและการตลาด รวมถึงต่อยอดธุรกิจ เป็นเครือข่ายที่ช่วยเหลือสนับสนุนการขายซึ่งกันและกัน ทำให้ไม่ต้องกังวลกับความต้องการของลูกค้าที่มีเข้ามาจำนวนมาก แต่ต้องแบ่งส่วนหนึ่งเก็บไว้สำหรับดูแลตัวเองและคนงาน รวมทั้งชุมชนให้ปลอดภัยด้วย เพราะมีลูกค้ารอความหวังต้องการสินค้าไปดูแลสุขภาพเช่นกัน

แม้ผลิตภัณฑ์สมุนไพรแปรรูปทั้งฟ้าทะลายโจรและกระชายขาวจากสวนมาลี จะยังไม่มีการรับรองจากองค์การอาหารและยา (อย.) เพราะการปรับตัวอย่างรวดเร็ว จนไม่สามารถจดทะเบียนขอใบอนุญาตได้ทันเหมือนโรงงานอื่น ๆ ที่ทำเป็นธุรกิจมาก่อนหน้านี้ แต่ก็ยังมีกระแสตอบรับจากลูกค้าเป็นอย่างดี เพราะมีความเชื่อมั่นในตัว “พี่เอ๋” ว่าจะนำสมุนไพรแท้ที่ปลอดจากสารตกค้าง เป็นของแท้ของดีนำมาส่งให้ลูกค้าใช้ดูแลสุขภาพ โดยสมุนไพรจากสวนมาลีจะปลูกแบบอินทรีย์ ไม่ใช้สารเคมีแต่อย่างใด รวมทั้งผลิตภัณฑ์จากเครือข่ายชุมชนก็จะเลือกใช้ที่มีมาตรฐานเดียวกัน ดังนั้น   
หากสั่งซื้อสินค้าจากสวนพี่เอ๋ลูกค้าสามารถเชื่อถือได้ว่าเป็นผลิตภัณฑ์สมุนไพรที่มีประโยชน์สรรพคุณตรงตามที่ต้องการ

*“ทุกวันนี้ลูกค้าเชื่อมั่นในตัวพี่ เราบอกลูกค้าว่าไม่มี อย. เขาบอกว่าเลือกเพราะมั่นใจในตัวเรา ซึ่งเราก็มั่นใจในตัวเราเหมือนกัน ตอนนี้ความต้องการสูงมาก ทั้งสด แห้ง อัดเม็ด และแบบผง เพราะสมุนไพรเป็นอีกหนึ่งทางเลือกในการรักษาและดูแลสุขภาพ ซึ่งไม่มีสารเคมี ไร้สารตกค้างแตกต่างจากยาแผนปัจจุบัน โดยหากวัตถุดิบ หรือผลิตภัณฑ์จากสวนมาลีมีไม่เพียงพอ เราก็จะรับซื้อจากเครือข่ายชุมชนที่มีคุณภาพมาตรฐานเดียวกัน ต้องปลูกเป็นอินทรีย์ ไม่ฉีดยา ใช้ปุ๋ยอินทรีย์ ซึ่งเราใส่ปุ๋ยครั้งเดียวพอ ที่เหลือจะปล่อยให้เติบโตตามธรรมชาติดีที่สุด”*

พี่เอ๋ แนะนำว่า ไม่ควรกินฟ้าทะลายโจรและกระชายขาวควบคู่กัน เพราะสรรพคุณของฟ้าทะลายโจรเป็นเรื่องการรักษาเมื่อติดเชื้อโควิด เริ่มมีไข้ ไอ เจ็บคอ หากกินใบสดได้ดีที่สุด เพราะจะมีสรรพคุณสูงสุด แถมได้คลอโรฟิลล์จากพืชใบเขียวด้วย มีเคล็ดลับลดความขมด้วยการเคี้ยวมะเขือพวงนำไปก่อนแล้วตามด้วยฟ้าทะลายโจร แต่ถ้าทนความขมไม่ได้ก็เลือกที่เป็นผงอัดเม็ด หรือ แคปซูล ซึ่งเก็บรักษาได้สะดวกและกินง่าย โดยคนที่ติดเชื้อเริ่มมีอาการให้กินฟ้าทะลายโจร  
วันละ 3 มื้อ เป็นเวลา 5 วัน หลังจากนั้นให้กินกระชาย หรือ ขิง กะเพรา ตะไคร้ ที่มีสรรพคุณเสริมสร้างภูมิคุ้มกัน อย่างไรก็ตาม ไม่แนะนำให้กินฟ้าทะลายโจรหากยังไม่มีอาการใด ๆ เพราะอาจไม่เป็นผลดีต่อตับและไต

ฟ้าทะลายโจร เป็นสมุนไพรที่ปลูกง่าย โดยใช้วิธีชำกิ่งจะง่ายและเร็ว ส่วนการเพาะจากเมล็ดต้องใช้เวลานานเป็นเดือน แต่ถ้าปล่อยให้เมล็ดร่วงขึ้นตามธรรมชาติจะได้ต้นที่แข็งแรงกว่า โดยระยะเวลาใช้การได้ดีควรรอให้เริ่มออกดอกตูมก่อน และเด็ดในตอนเช้าตรู่ก่อนพระอาทิตย์ขึ้น เพื่อรักษาสรรพคุณของตัวยาไว้ให้มากที่สุด เหล่านี้เป็นภูมิปัญญาที่ศึกษาหาความรู้จากแพทย์แผนไทย เภสัชกร และผู้เชี่ยวชาญด้านสมุนไพร ซึ่งฟ้าทะลายโจรที่ขายกันส่วนใหญ่จะเป็นแบบแคปซูลอาจมีสีต่างกันขึ้นอยู่กับวิธีการผลิต หากใช้เครื่องอบไฟฟ้าดูดความชื้นก็มีสีเทา ส่วนที่อบด้วยโดมตากแสงธรรมชาติจะยังคงมีสีเขียวอยู่มากกว่า แต่ทั้งสองสีมีสรรพคุณเท่าเทียมกัน

*“การจับเทรนด์ให้ถูกต้อง และตอบสนองตลาดอย่างรวดเร็ว เป็นสิ่งสำคัญ พี่ไม่หวงความรู้เลย รู้สึกดีที่ได้แบ่งปัน มีการเปิดกลุ่มให้คนมาแบ่งปันความรู้กัน ทุกวันนี้ของไม่พอขาย แต่เราก็มีเครือข่ายรองรับ กระจายรายได้ให้ชุมชนอื่น   
ทุกคนอยากทำขาย แต่ไม่มีช่องทางก็ส่งมาให้เราขาย บางชุมชนมีวัตถุดิบเยอะ และมีคุณภาพส่งให้โรงพยาบาล ถือเป็นการสนับสนุนซึ่งกันและกัน ช่วยกันสร้างรายได้ให้กับชุมชน ขณะที่ลูกค้าก็ได้ของแท้ของดีมีคุณภาพ มั่นใจได้ว่าใช้ปุ๋ยอินทรีย์ จึงอยากเชิญชวนให้คนไทยมาช้อปช่วยชุมชน ซึ่งไม่ได้มีแค่สมุนไพรที่ช่วยเรื่องโควิด แต่ยังมีสมุนไพรเพื่อสุขภาพอื่น ๆ ให้เลือกซื้อด้วย”* พี่เอ๋กล่าวทิ้งท้าย

---------------------------------------------------------------------------------------------